Polisielid dood ná skietery in Wes-Kaap | Netwerk24
Deur Meghan Lawrence 25 Junie 2019 10:29
Lt.kol. Andrè Traut, polisiewoordvoerder, sê twee lede van die misdaadvoorkomingseenheid het omstreeks 23:15 vyf verdagtes in Lavender Hill, Mitchells Plain, genader.
"Hulle het gevlug en is agternagesit. In die jaagtog het hulle op die polisie se voertuig geskiet en die polisielid gewond."
Die tweede polisielid is ongedeerd.
Speurders in die Wes-Kaap volg alle leidrade op om die skuldiges vas te trek en het die publiek versoek om hulle by 08600 10111 te bel as hulle enige inligting oor die voorval het.
Dié skietery volg sowat twee weke nadat ses lede van die bende-eenheid in Sweet Home Farm in Samora Machel, Nyanga, geskiet is.
Die ses lede is in die hospitaal opgeneem nadat twee van hulle in die kop geskiet is, terwyl die ander in die linkervoet en maag, een in albei bene en een in die linkerheup geskiet is. Een van die lede het sy knie tydens die voorval beseer.
Die bende-eenheid het glo na 'n huis gegaan waar hulle na verdagtes gesoek het. Hulle het die huis genader en hulself as polisielede geïdentifiseer, waarna iemand in die huis op hulle begin skiet het. Die polisie het onmiddellik teruggeskiet.